ພວກເຄື່ອນໄຫວ ນິຍົມປະຊາທິປະໄຕ ນຸ່ງຊຸດສີດຳ ເດີນຂະບວນປະທ້ວງຈີນ ຢູ່ຮົງກົງ (ວີດີໂອ)
ພວກ​ປະ​ທ້ວງ ພາກັນ​ແກ່​ແຜ່ນ​ແພ​ສີດຳ​ ໃຫຍ່​ແລະ​ຍາວ ​​ເດີນ​ຂະ​ບວນ ມີ​ຖື​ປ້າຍ​ທີ່​ກ່າວ​ຫາປັກ​ກິ່ງ​ວ່າ ທໍລະ​ຍົດ​ຕໍ່ຄວາມ​ໄວ້​ວາງ​ໃຈ​ຂອງ​ເຂົາ​ເຈົ້າ.
ພວກເຄື່ອນໄຫວທີ່ພາກັນນຸ່ງຊຸດສີດຳຫຼາຍພັນຄົນ ໄດ້ພາກັນ ເດີນຂະບວນຢ່າງງຽບໆ ຜ່ານຮົງກົງ ເພື່ອກ່າວຫາປັກກິ່ງວ່າ ບໍ່ ນັບຖືຄຳໝັ້ນສັນຍາຂອງຕົນທີ່ໃຫ້ໄວ້ວ່າ ຈະປ່ອຍໃຫ້ມີລະບອບ ປະຊາທິປະໄຕຢ່າງສົມບູນໃນອະດີດອະນານິຄົມອັງກິດແຫ່ງນັ້ນ ພວກປະທ້ວງ ພາກັນແກ່ແຜ່ນແພສີດຳທີ່ໃຫຍ່ແລະຍາວ ເດີນ ຂະບວນ ຜ່ານຖະໜົນຫົນທາງສາຍຕ່າງໆ ມີຖືປ້າຍທີ່ກ່າວຫາ ປັກກິ່ງວ່າ ທໍລະຍົດຕໍ່ຄວາມໄວ້ວາງໃຈຂອງເຂົາເຈົ້າ ຈີນໄດ້ອອກກົດລະບຽບວ່າ ພວກທີ່ຈະເຂົ້າສະໝັກຮັບເລືອກ ຕັ້ງເປັນ ຫົວໜ້າບໍລິຫານຮົງກົງນັ້ນ ກ່ອນອື່ນແມ່ນຈະຕ້ອງໄດ້ ຖືກຮັບຮອງເອົາຈາກຄະນະກຳມະການແຕ່ງຕັ້ງເສຍກ່ອນ ທີ່ເບິ່ງຄືວ່າ ຈະເຕັມໄປດ້ວຍ ບັນດາຜູ້ຕາງໜ້າທີ່ນິຍົມປັກກິ່ງນັ້ນ ກ່ອນໜ້າການເດີນຂະບວນ ໃນເຊົ້າວັນອາທິດວານນີ້ ທ່ານ Leung Chun-ying ຫົວໜ້າ ຄະນະບໍລິຫານຮົງກົງ ໄດ້ຮຽກຮ້ອງໃຫ້ສະພານິຕິບັນຍັດຂອງຮົງກົງ ຮັບຜ່ານຂໍ້ສະເໜີປະຕິຮູບການເລືອກຕັ້ງຂອງຈີນ ພວກສະມາຊິກສະພານິຕິບັນຍັດນິຍົມປະຊາທິປະໄຕ ໄດ້ໃຫ້ຄຳໝັ້ນສັນຍາ ທີ່ຈະກີດກັນມາດຕະການດັ່ງກ່າວ ບັນດາຜູ້ຈັດແຈງຂະບວນການປະທ້ວງ ທີ່ເອີ້ນວ່າ Occupy Central ຫລື ເຂົ້າຄອບ ຄອງໃຈກາງຮົງກົງ ໄດ້ກ່າວວ່າ ພວກເຂົາເຈົ້າຈະພາກັນໂຮມຊຸມນຸມມວນຊົນ ເພື່ອປິດ ເຂດສູນກາງການເງິນຮົງກົງນັ້ນ ແຕ່ກໍຍັງບໍ່ທັນໄດ້ບອກວັນເວລາ ຂອງການໂຮມຊຸມນຸມ ທີ່ວາງແຜນໄວ້ນີ້ ວ່າ ຈະມີຂຶ້ນເວລາໃດ